CELEX: 32019D0598
Language: lt
Date: 2019-04-09 00:00:00
Title: 2019 m. balandžio 9 d. Tarybos įgyvendinimo sprendimas (ES) 2019/598 dėl Reglamento (ES) 2017/1939 16 straipsnio 4 dalyje numatytų pereinamojo laikotarpio taisyklių dėl Europos prokurorų skyrimo pirmai kadencijai ir tos kadencijos metu

12.4.2019   
               
               
                  LT
               
               
                  Europos Sąjungos oficialusis leidinys
               
               
                  L 103/29
               
            
         TARYBOS ĮGYVENDINIMO SPRENDIMAS (ES) 2019/598
         2019 m. balandžio 9 d.
         dėl Reglamento (ES) 2017/1939 16 straipsnio 4 dalyje numatytų pereinamojo laikotarpio taisyklių dėl Europos prokurorų skyrimo pirmai kadencijai ir tos kadencijos metu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (1), ypač į jo 16 straipsnio 4 dalį,
         kadangi:
         
                     (1)
                  
                  
                     pagal Reglamento (ES) 2017/1939 16 straipsnio 3 dalį Taryba turi skirti Europos prokurorus šešerių metų kadencijai; jie negali būti skiriami antrai kadencijai, tačiau pasibaigus šešerių metų laikotarpiui kadencija gali būti pratęsta ne ilgesniam nei trejų metų laikotarpiui;
                  
               
                     (2)
                  
                  
                     pagal Reglamento (ES) 2017/1939 16 straipsnio 4 dalį kas trejus metus turi būti pakeista trečdalis Europos prokurorų. Taryba paprasta balsų dauguma turi priimti pereinamojo laikotarpio taisykles dėl Europos prokurorų skyrimo pirmai kadencijai ir tos kadencijos metu;
                  
               
                     (3)
                  
                  
                     siekiant užtikrinti Europos prokurorų kolegijos darbo tęstinumą, tos pereinamojo laikotarpio taisyklės turėtų užtikrinti, kad Europos prokurorams, pirmą kartą paskirtiems eiti pareigas Europos prokuratūroje, būtų tinkamai taikomas periodiško pakeitimo principas. Jomis taip pat turėtų būti atsižvelgiama į specialius Europos prokuratūros poreikius pirmaisiais metais po jos įsteigimo ir veiklos pradžios;
                  
               
                     (4)
                  
                  
                     todėl turėtų būti nustatytos specialios taisyklės dėl Europos prokurorų, pirmą kartą paskirtų po Reglamento (ES) 2017/1939 įsigaliojimo, kadencijos trukmės;
                  
               
                     (5)
                  
                  
                     siekiant užtikrinti visišką skaidrumą ir nešališkumą pirmos kadencijos laikotarpiu nustatant tuos Europos prokurorus, kurių kadencija truks ne šešerius, o trejus metus, turėtų būti taikoma burtų traukimu pagrįsta sistema. Ši sistema taip pat užtikrins, kad trumpesnei kadencijai skiriamų Europos prokurorų atranka būtų neutrali geografiniu požiūriu;
                  
               
                     (6)
                  
                  
                     2019 m. sausio 15 d. Komisija pateikė pasiūlymą dėl Tarybos įgyvendinimo sprendimo dėl pereinamojo laikotarpio taisyklių dėl Europos prokurorų skyrimo pirmai kadencijai ir tos kadencijos metu,
                  
               PRIĖMĖ ŠĮ SPRENDIMĄ:
         
            1 straipsnis
            Šiame sprendime nustatomos pereinamojo laikotarpio taisyklės dėl Europos prokurorų skyrimo pirmai kadencijai po Reglamento (ES) 2017/1939 įsigaliojimo ir tos kadencijos metu.
         
         
            2 straipsnis
            
               1.   Prieš tai, kai paskiriami Europos prokurorai, traukiant burtus nustatoma grupė, kuri tų pereinamojo laikotarpio taisyklių taikymo metu susideda iš vieno trečdalio dalyvaujančių valstybių narių skaičiaus.
            
            
               2.   Jei tų pereinamojo laikotarpio taisyklių taikymo metu dalyvaujančių valstybių narių skaičius nėra dalus iš trijų, į grupę įtrauktinų valstybių narių skaičius suapvalinamas iki artimiausio didesnio sveikojo skaičiaus.
            
            
               3.   Tarybos generalinis sekretoriatas, glaudžiai bendradarbiaudamas su Komisija, imasi reikiamų priemonių burtų traukimo procedūrai įgyvendinti.
            
         
         
            3 straipsnis
            Valstybių narių Europos prokurorų, įtrauktų į pagal 2 straipsnį nustatytą grupę, kadencija yra treji metai. Jie negali būti skiriami antrai kadencijai.
         
         
            4 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Liuksemburge 2019 m. balandžio 9 d.
            
               
                  Tarybos vardu
               
               
                  Pirmininkas
               
               G. CIAMBA
            
         
         
            (1)  OL L 283, 2017 10 31, p. 1.